
E L Ő T E R J E S Z T É S

Sülysáp Város Önkormányzata Képviselő-testületének
2016. szeptember 15-én tartandó munkaterv szerinti ülésére

5. napirendhez

Tárgy:
Dr. Gáspár István Humánszolgáltató Központ szükséges dolgozói létszámának biztosítása
Tisztelt Képviselő-testület!
Mint ismeretes, településünkön a Dr. Gáspár István Humánszolgáltató Központ biztosítja a család- és gyermekjóléti szolgáltatást, a szociális étkeztetést, a házi segítségnyújtást és az idősek nappali ellátását.

Ezen alapellátások szakmai létszámnormáit a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998. (IV. 30.) NM rendelet 1. számú melléklete, valamint a személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I. 7.) SzCsM rendelet 2. számú melléklete állapítja meg.

Az 1/2000. (I. 7.) SzCsM rendelet szerint a házi segítségnyújtásban ez év végéig 9 főről 5 főre kell csökkenteni az egy szociális gondozóra jutó ellátottak számát, ami a feladatellátásban részt vevő gondozói létszám mintegy megduplázását igényli. Ezt a létszámot – az ellátási területen már jelenleg is fennálló nagy munkaterhelés miatt – az intézményvezető már biztosította, azonban ezt csak átcsoportosítással, a többi szolgáltatási terület kárára tudta megtenni.
A következő táblázatban összefoglaltuk az egyes feladatokhoz 2016. december 31-én jogszabály szerint biztosítani szükséges létszámokat:
	Ellátási terület
	Jogszabályban előírt minimumfeltétel
	Sülysápra vonatkozó mutatószám
	Előírás szerinti létszám
	Jelenlegi dolgozói létszám

	Intézmény
	1 fő intézményvezető
	intézmény
	1 fő
	1 fő

	Család- és gyermekjóléti szolgálat
	4000 fő lakosságszámra / minden 25 ellátott családra 1 fő családsegítő
	8212 fő / közel 100 család
	3 fő
	2 fő

	Étkeztetés
	100 fő felett 1 fő szociális segítő
	80-100 fő
	0 fő
	1 fő

	Házi segítségnyújtás
	5 ellátottra vetítve 1 fő szociális gondozó
	19 fő
	3 fő
	3 fő

	Idősek nappali ellátása
	1 fő nappali ellátást vezető és 30 férőhelyre vetítve 1 fő szociális gondozó
	25 fő
	2 fő
	1 fő

	ÖSSZESEN:
	9 fő
	8 fő


A táblázatból látható, hogy 1 fő hiányzik az intézményi létszámból, amit biztosítani szükséges, különös tekintettel arra, hogy mind a család- és gyermekjóléti szolgáltatás, mind pedig a házi segítségnyújtás mutatószáma közelít az újabb 1-1 fős létszámszükséglethez.

A plusz 1 fő október hónaptól történő alkalmazása hozzávetőlegesen 600 ezer forint többletkiadást jelent a 2016. évi költségvetés terhére.

Kérem döntésük szíves meghozatalát, és az intézményi létszám 9 főre emelését.
…/2016. (IX. 15.) ÖKT határozati javaslat

Sülysáp Város Önkormányzatának Képviselő-testülete a 15/1998. (IV. 30.) NM rendelet és az 1/2000. (I. 7.) SzCsM rendeletben foglalt szakmai előírások teljesítése érdekében 
1./ a Dr. Gáspár István Humánszolgáltató Központ alkalmazotti létszámát 2016. október 1-jétől 8 fő helyett 9 főben állapítja meg,
2./ az ehhez kapcsolódó személyi kiadások finanszírozását a költségvetés általános tartalék keretének terhére biztosítja.





Határidő: azonnal
Felelős: polgármester, intézményvezető
Sülysáp, 2016. szeptember 8.

Horinka László s.k.

